Apt (Vaucluse) - Wikipedia
Standbeeld van die heilige Anna op die koepel van die katedraal
Koördinate: 43°52′37″N 5°23′49″O﻿ / ﻿43.87694°N 5.39694°O﻿ / 43.87694; 5.39694Koördinate: 43°52′37″N 5°23′49″O﻿ / ﻿43.87694°N 5.39694°O﻿ / 43.87694; 5.39694
44,57 km² (17,2 vk m)
170–567 m (560–1 860 vt)
Apt is 'n dorp in die Franse département Vaucluse (région Provence-Alpes-Côte d'Azur) met 11 405 inwoners (2009). Apt lê tussen die Plato van Vaucluse en die Luberon-bergreeks, in die hartland van die Luberon. Die dorp het sy eeue-oue Provensaalse karakter bewaar en bekoor met nou straatjies, ou fonteine en statige herehuise.
Apt het sy naam aan 'n geologiese periode van die Laer Kryttydperk verleen, die sogenaamde Aptium.
Apt was in die Romeinse tydperk 'n welvarende kolonie, Apta Julia, wat in 150 v.C. gestig is, en 'n stasie langs die Via Domitia, die ou Romeinse pad tussen Milaan en Arles.
Die Sint-Anna-katedraal is 'n voortreflike voorbeeld van die Provensaalse kerkboukuns tussen die 12de en 14de eeu.
Die poort van Saignon
Apt staan bekend as die "wêreldhoofstad van gekonfyte vrugte". Die dorp beskik oor talle vrugteplantasies en wingerde, wat deel uitmaak van die wynboustreek Côtes du Vendoux. Apt dien daarnaas as die ekonomiese en marksentrum van die yl bevolkte Luberon-streek in Sentraal-Provence.
Tot by die einde van die 1990's het die Franse weermag noord van Apt, op die plato van Albion, oor 'n arsenaal met kernwapens beskik. 'n Gedeelte van die voormalige kasarm op die terrein dien tans as 'n opleidingsentrum vir rekrute van die Franse Vreemdelegioen.
Apt is die toeristesentrum vir die nabygeleë bergreekse van Grand Luberon en Petit Luberon, wat oor sowat 600 vierkantekilometer strek en 'n maksimale hoogte van 1 256 meter bo seevlak bereik. Die omgewing van Apt, waaronder dorpe soos Gordes, het sedert die sewentigerjare van die 20ste eeu tot 'n belangrike bestemming vir welgestelde vakansiegangers uit Franryk, die Verenigde Koninkryk en Duitsland ontwikkel, wat die natuurskoon en rustige, landelike lewe kom geniet. Sportklimgeesdriftiges word deur die krytrotse van Buoux gelok. 'n Fietsroete verbind Apt met die buurdorpe Cavaillon en Forcalquier.
Die Britse skrywer Peter Mayle beskryf die landskap en lewenstyl van sy bewoners in 'n aantal romans.
Die webwerf van die toerismekantoor van die Pays d'Apt
Ontsluit van "https://af.wikipedia.org/w/index.php?title=Apt_(Vaucluse)&oldid=1504981"	Kategorieë: Nedersettings in FrankrykProvence-Alpes-Côte d'AzurVersteekte kategorie: Koördinate op Wikidata	Navigasie-keuseskerm
BrezhonegCatalàCebuanoČeštinaDeutschEnglishEspañolEuskaraفارسیFrançaisMagyarItaliano日本語LatinaLumbaartMalagasyBahasa MelayuNederlandsNorsk nynorskOccitanPolskiPiemontèisPortuguêsRomânăРусскийSrpskohrvatski / српскохрватскиSimple EnglishSlovenčinaSlovenščinaСрпски / srpskiSvenskaУкраїнськаVènetoTiếng ViệtVolapükWinaray中文Bân-lâm-gú	Wysig skakels	Die bladsy is laas op 6 November 2016 om 09:39 bygewerk.